《露华 和竹垞赋水蓼花》
清代·李符

翠痕染露。占曲渚遥滩，惯宿鸥鹭。冷穗蘸霞，密缀星星红黍。

远遮一片渔矶，相映水荭摇暮。秋容好，江楼望，时有人吟苦。

依依送别南浦。似那日秋娘，香泪凝聚。最惜雁风吹老，渐点芦絮。

雨后半倒凉枝，碎洒钓篷移处。波浪起，烟丛系船且住。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。